Per Larsen, der er medlem af regionsrådet og Folketinget for Det Konservative Folkeparti, opdaterede onsdag formiddag sin facebookprofil med en ny udmelding. Til efteråret bliver der afholdt regionsrådsvalg, og i den forbindelse har Per Larsen annonceret, at han vil gå efter at vælte den nuværende regionsrådsformand af posten. -	Jeg har længe haft et ønske om, at vi får et skifte i Region Nordjylland. Vi skal have et borgerligt flertal, så vi kan få en borgerlig regionsrådsformand. Det er ud fra filosofien om, at det kan gøres bedre. Bedre relation mellem læge og patient Blandt sine mærkesager vil Per Larsen arbejde på et bredere samarbejde. Trods ønsker om en smallere organisation og en ny limfjordsforbindelse, så er der særligt én mærkesag, han vægter højt. Større tryghed for nordjyderne og herunder flere praktiserende læger i regionen. -	Hvis man fejler noget, så er det vigtigt, at man kender sin læge, og at lægen kender sin patient. I takt med vi bliver ældre og ældre, sker der en stigning i antallet af folk, der lider af kroniske sygdomme. Derfor er det vigtigt, at lægen kender sine patienter, så de kan blive behandlet bedst muligt, og at vi på sigt kan undgå indlæggelser. Politikeren fra Hjørring har allerede nu mange opgaver i forbindelse med sin plads i regionsrådet og samtidig i Folketinget for Det Konservative Folkeparti. En formandspost i regionsrådet vil tvinge ham til at vælge. - Hvis jeg bliver regionsrådsformand, så skal man ikke forvente at se mig på stemmesedlen til folketingsvalget efterfølgende. Regionsrådsvalget afholdes 16. november 2021 sammen med kommunalvalget.

Opsummering:
Per Larsen (K) har nye planer op til Kommunal- og Regionsrådsvalget i 2021.